Tårnborg
Tårnborg, hovedgård i Korsør, der i 1949 overgik til Korsør Kommune og fra 2007 er en del af Slagelse Kommune. Den var oprindelig avlsgård, kaldet Korsør Slots Ladegård, til borgen Tårnborg og blev ca. 1670 oprettet som hovedgård på sin nuværende plads, til 1846 med navnet Dyrehovedgård.
Den klassicistiske hovedbygning fra 1803 indgår i hotellet Comwell Grand Park (2012), der blev opført i 1989 som Tårnborg Park Hotel. Parken rummer Korsør Golfklub med en 18 hullers golfbane.